A fost obținută autorizația de construcție aferentă investiției care vizează cel mai mare parc din Târgoviște- a informat primarul municipiului Târgoviște, Cristian Stan.
Prin urmare, imediat ce se va lansa axa de finanțare, va fi depus proiectul și va fi lansată și licitația aferentă lucrărilor de execuție.
"Această amplă investiție de regenerare urbană vizează, în linii mari, amenajarea tuturor spațiilor verzi (plantarea de arbori, arbuști/gazonarea suprafețelor), crearea unor identități spațiale specifice prin utilizarea diferitelor tipuri de vegetații, elemente constructive, mobilier urban, realizarea sistemului de iluminat și de irigații, a sistemelor de supraveghere video și Wi-Fi, dotarea cu bănci, coșuri de gunoi, toalete, parcare de biciclete, împrejmuire nouă, realizarea de alei pietonale, piste pentru bicicliști, spații dotate cu echipamente de sport, construirea de fântâni arteziene, reabilitarea, modernizarea și dotarea atât a lacului cât și a debarcaderului, crearea unei zone de promenadă pe marginea lacului, amenajarea unei zone destinate concertelor în aer liber, reabilitarea, amenajarea unor trasee de escaladat și a unor tiroliene, crearea unor pontoane plutitoare, construirea unui pod de traversare a lacului, etc. Lucrările vor viza și Grădina Zoologică"- a transmis primarul Cristian Stan.
Construcțiile, ca suprafață cumulată, nu vor depăși 10% din suprafața spațiului verde!
Suprafața avută în vedere în cadrul proiectului este de aproximativ 180.000 de metri pătrați, valoarea investiției este de aproximativ 40.000.000 lei, iar finanțarea este asigurată din fonduri europene, prin Programul Operațional Regional 2021-2027, Prioritatea 3, componenta destinată infrastructurii verzi.